Peter Hámor

Peter Hámor (* 18. september 1964, Poprad) je popredný slovenský výškový horolezec. Má za sebou 15 úspešných výstupov na vrcholy všetkých štrnástich osemtisícoviek.

Lezecké výkony 
V roku 1986 zdolal štít Korženevskej na Pamíre, o dva roky neskôr sa pokúšal o Chan-Tengri v pohorí Ťanšan. Po prevrate začal pôsobiť v Alpách, v roku 1993 severnej stene Matterhornu, 1994 Walkerov pilier na Grandes Jorasses, 1995 severná stena Eigeru - tým spolu s P. Jackovičom absolvoval tzv. Alpskú trilógiu. V roku 1996 sa už pokúsil o Lhoce, dosiahol 7350 m. V roku 1998 sa zúčastnil spolitizovanej výpravy na Mt. Everest z Tibetu. Na pokyn vedúceho vystúpil spolu s V. Zbojom na vrchol za pomoci kyslíka, zatiaľčo V. Plulík vystúpil o niekoľko hodín bez neho. 

V ďalšom období sa sústredil na tzv. Korunu Zeme, pod označením Seven Summits vystúpil na ďalších šesť najvyšších vrcholov všetkých kontinentov ako prvý Slovák. V roku 2000 na Carstenzovu pyramídu na Novej Guinei (kontinent Austrália a Oceánia), 2001 dvakrát sólový výstup (dvoma cestami) na Mt. McKinley, v tom istom roku Kilimandžáro, 2002 Aconcagua a Elbrus, 2003 Mount Vinson v Antarktíde a znovu Aconcagua. V roku 2004 na Annapurne dosiahol 7300 m a v nasledujúcom roku ešte raz zliezol Mt. McKinley. 

V roku 2006 zaznamenal plný zásah akciou „Himalájsky triptych“, keď postupne zdolal Čho Oju, Annapurnu a Broad Peak. V roku 2007 s Kopoldom a Piotrom Moravským vystúpili na Nanga Parbat. Na K2 preliezli hodnotnú stenu, ale vrchol nedosiahli. V roku 2008 sa najprv aklimatizoval výstupom na Ama Dablam a potom vyliezol s Poliakmi Morawským a Pustelnikom kvalitnú cestu v juhozápadnej stene Annapurny, ale na vrchol pre zlé počasie nevystúpili. V Karakorame zdolali s Morawským G I aj G II. Rok na to, Piotr Morawski zahynul pri páde do trhliny pod severnou stenou Dhaulágirí, ktorú sa spoločne s Petrom Hámorom chystali zdolať. Na jar 2010 spolu s Pustelnikom vystúpil na Annapurnu, čím mu pomohol dokončiť zbierku 14 osemtisícoviek a stal sa prvým človekom, ktorý vystúpil na Annapurnu dvakrát. V roku 2011 vystúpil na vrchol piatej najvyššej hory sveta, Makalu.

17. mája 2012 vystúpil na tretí najvyšší vrch sveta Káčaňdžungu, 1. augusta toho istého roku na druhý najvyšší vrch sveta K2. 20. mája 2013 zdolal Lhoce, 30. apríla 2014 Šiša Pangmu, 10. mája 2016 Manaslu a 15. mája 2017 Dhaulágirí.

Úspešné výstupy na osemtisícovky 
 1998 Mount Everest (8 848 m)
 2006 Čo Oju (8 201 m)
 2006 Annapurna (8 091 m) - 1. slovenský výstup
 2006 Broad Peak (8 047 m) - 1. slovenský výstup
 2007 Nanga Parbat (8 125 m)
 2008 Gašerbrum I (8 068 m)
 2008 Gašerbrum II (8 035 m)
 2010 Annapurna (8 091 m) - druhýkrát
 2011 Makalu (8 465 m)
 2012 Kančendženga (8 586 m)
 2012 K2 (8 611 m)
 2013 Lhoce (8 516 m)
 2014 Šiša Pangma (8 027 m)
 2016 Manaslu (8 163 m)
 2017 Dhaulágirí (8 167 m)

Najvyššie vrcholy kontinentov (Koruna Zeme) 
 1998 Mount Everest (8 848 m)
 2000 Puncak Jaya (4884 m) - 1. slovenský výstup
 2001 Mount McKinley (6194 m) - 2 výstupy 2 cestami, tretí výstup v roku 2005
 2001 Kilimandžáro (5895 m)
 2002 Aconcagua (6962 m) - 2 výstupy 2 cestami, tretí výstup v roku 2003
 2002 Elbrus (5642 m)
 2003 Vinson Massif (4892 m) - 1. slovenský výstup

Ďalšie úspešné výstupy 
 1986 Štít Korženevskej (7105 m)
 1993 Matterhorn (4482 m)
 1995 Eiger (3970 m)
 2008 Ama Dablam (6856 m)
 2023 Kabru South (7318 m) - prvovýstup zo západnej strany

Ocenenia 
 2018 – Krištáľové krídlo za rok 2017 v kategórii Šport

Publikácie

Referencie

Externé odkazy 
 Stránky P. Hámora
 Slováci na 8-tisícovkách
 História výškového horolezectva

Narodenia v 1964
Slovenskí horolezci
Držitelia Krištáľového krídla
Osobnosti z Popradu